
Nr.27/031/27 martie 2003
RAPORT

asupra propunerii legislative pentru menţinerea în activitate a medicilor de familie stabiliţi în mediul rural şi după împlinirea vârstei de pensionare, la cerere

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru menţinerea în activitate a medicilor de familie stabiliţi în mediul rural şi după împlinirea vârstei de pensionare, la cerere, trimisă cu adresa nr.521 din 3 februarie 2003.


La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului şi avizul de la Comisia pentru sănătate şi familie.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare instituirea normei pentru menţinerea în activitate a medicilor de familie stabiliţi în mediul rural şi după împlinirea vârstei de pensionare, la cerere, cu avizul anual al Ministerului Sănătăţii şi Familiei şi al Colegiului Medicilor din România.

Comisia propune Plenului respingerea propunerii legislative întrucât în art.9 alin.(4) din Legea nr.74/1995 privind exercitarea profesiunii de medic, înfiinţarea, organizarea şi funcţionarea Colegiului Medicilor din România, republicată, cu modificările şi completările ulterioare, se regăsesc dispoziţii care prevăd dreptul medicilor pensionari de a profesa în continuare, în sectorul privat, pe baza autorizaţiei acordată anual de Ministerul Sănătăţii şi Familiei, în condiţiile cuprinse la art.8 din legea mai sus menţionată, ce includ şi avizul Colegiului Medicilor din România.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii proiectului de lege în şedinţa din data de 25 martie 2003, Comisia propune respingerea acestuia cu 11 voturi pentru şi un vot împotrivă.

